钦定古今图书集成/明伦汇编/官常典/第686卷 > 罗点
## 钦定古今图书集成/明伦汇编/官常典/第686卷 > 罗点

按《宋史》本传：“点字春伯，抚州崇仁人。六岁能文，登淳
熙三年进士第，授定江节度推官，累迁校书郎，兼国
史院编修官。岁旱，诏求言，点上封事，谓：‘今时奸谀日
甚，议论凡陋，无所可否，则曰得体；与世浮沉，则曰有
量；众皆默，己独言，则曰沽名；众皆浊，己独清，则曰立
异。此风不革，陛下虽欲大有为于天下，未见其可也。
自旱暵为虐，陛下祷群祠，赦有罪，曾不足以感动。及
朝求谠言，夕得甘雨，天心所示，昭然不诬，独不知陛
下之求言，果欲用之否乎？如欲用之，则愿以所上封
事反复详熟，当者审而后行，疑者咨而后决，如此，则
治象日著，而乱萌自消矣’。”迁秘书郎兼皇太子宫小
学教授。宁宗时，以皇孙封英国公，点兼教授，入讲至
晡时不辍，左右请少憩，点曰：“国公务学不休，奈何止
之？”又摭古事劝戒，为《鉴古录》以进。高宗崩，孝宗在谅
暗，皇太子参决庶务。点时以户部员外郎兼太子侍
读，出使浙右，迁起居舍人，改太常少卿兼侍立修注
官。被命使金，告登宝位。会金有国丧，迫点易金带，点曰：“登位，吉事也，必以吉服从事，有死而已，带不可易。”
又诘点不当称宝位，点曰：“圣人大宝曰位，不加宝字，
何以别至尊？”金人不能夺。上尝谓点：“卿旧为宫僚，非
他人比，有所欲言，毋惮启告。”点言：“君子得志常少，小
人得志常多。盖君子志在天下国家，而不在一己。行
必直道，言必直论，往往不忤人主，则忤贵近；不忤当
路，则忤时俗。小人志在一己，而不在天下国家。所行
所言，皆取悦之道。用其所以取忤者，其得志鲜矣；用
其所以取悦者，其不得志亦鲜矣。若昔明王，念君子
之难进，则极所以主张而覆护之；念小人之难退，则
尽所以烛察而堤防之。”皇子嘉王年及弱冠，点言：“此
正亲师友、进德业之时，宜择端良忠直之士参侍燕
闲。”遂除黄裳为翊善。又言：“人主忧勤则臣下协心，人
主偷安则臣下解体。今道涂之言，皆谓陛下每旦视
朝，勉彊听断，意不在事。宰执奏陈，备礼应答，侍从庶
僚，备礼登对，而宫中燕游之乐、锡赉奢侈之费，已腾
于众口，彊敌对境，此声岂可出哉？”绍熙三年十一月
日长至，车驾将朝贺重华宫，既而中辍。点言：“自天子
达庶人，节序拜亲，无有阙者。三纲五常，所系甚大，不
当以为常事而忽之。”上过宫，意未决，点奏：“陛下已涓
日过宫，寿皇必引领以俟陛下。常人于朋友且不可
以无信，况人主之事亲乎？今陛下久阙温凊，寿皇欲
见不可得，万一忧思感疾，陛下将何以自解于天下？”
尝召对便殿，点言：“近者中外相传，或谓陛下内有所
制，不能遽出，溺于酒色，不恤政事，果有之乎？”上曰：“无
是。”点曰：“臣固知之。窃意宫禁间或有撄拂之事，姑以
酒自遣耳。夫闾阎匹夫，处闺门逆境，容有纵酒自放
者。人主宰制天下，此心如青天白日，当风雨雷电既
霁之馀，湛然虚明，岂容复有纤芥停留哉？”上犹未过
宫，点又奏：“窃闻嘉王生朝，称寿禁中，以报劬劳之德，
父子欢洽，宁不动心。”上念两宫延望之意。十一月，点
以言不见听，求去，不许。十二月，试兵部尚书。五年四
月，上将幸玉津园，点请先过重华，又奏曰：“陛下为寿
皇子四十馀年，一无间言。止缘初郊违豫，寿皇尝至
南内，督过左右之人，自此谗间遂生忧疑。以臣观之，
寿皇与天下相忘久矣。今大臣同心辅政，百执事奉
法循理，宗室戚里、三军万姓，皆无贰志，设有离间，诛
之不疑。乃若深居不出，久亏子道，众口谤讟，祸患将
作，不可以不虑。”上曰：“卿等可为朕调护之。”黄裳对曰：
“父子之亲，何俟调护！”点曰：“陛下一出，即当释然。”上犹
未行，点乃率讲官言之，上曰：“朕心未尝不思寿皇。”对
曰：“陛下久阙定省，虽有此心，何以自白乎？”及寿皇不
豫，点又随宰执班进谏，阁门吏止之，点叱之而入。上
拂衣起，宰执引上裾，点亟前泣奏曰：“寿皇疾势已危
不及，今一见，后悔何及！”群臣随上入，至福宁殿，内侍
阖门，众恸哭而退。越三日，点随宰执班起居，诏独引
点入。点奏：“前日迫切献忠，举措失礼，陛下赦而不诛。
然引裾，亦故事也。”上曰：“引裾可也，何得辄入宫禁乎？”
点引辛毗事以谢，且言：寿皇止有一子，既付神器，惟
恐见之不速耳。寿皇崩，点请上奔丧，许而不出。拜遗
诏于重华宫，前后与侍从列奏谏请帝过宫者凡三
十五疏，自上奏者又十六章，而奏疏重华。上书嘉王，
及面对，口奏不预焉。宁宗嗣位，人心始定，拜点端明
殿学士、签书枢密院事。上有事明堂，点扈从斋宫，得
疾卒，年四十五。赠太保，谥文恭。点天性孝友，无矫激
崖异之行，而端介有守，义利之辨皎如。或谓：“天下事
非才不办”，点曰：“当先论其心。心苟不正，才虽过人，果
何取哉？”宰相赵汝愚尝泣谓宁宗曰：“黄裳罗点，相继
沦谢，二臣不幸，天下之不幸也。